It-total ta' vittmi tal-Covid-19, fid-dinja qabeż iż-żewġ miljuni. L-oriġini ta' dan il-virus kienet instabet fil-belt ta' Wuhan fiċ-Ċina ftit iktar minn sena ilu. L-Università ta' John Hopkins ippubblikat statistika li turi li l-Istati Uniti kienet l-iktar pajjiż li ġiet affettwara minn dan il-virus, warajha hemm il-Brażil, l-Indja, il-Messiku u r-Renju Unit. Dr Bharat Pankhania mill-Università ta' Exeter qal li ma kienx mistenni li l-iktar persuni li se jkunu milquta huma fil-pajjiżi l-iktar sinjuri. Kompla li huwa xokkanti li fost il-pajjiżi l-iktar sinjuri ma kienx hemm immaniġġjar tajjeb u mietu daqshekk nies. Dawn l-imwiet huma bbażati fuq l-istatistiċi li jagħtu l-aġenziji tal-gvern tal-pajjiżi madwar id-dinja madankollu l-Associated Press qalet li temmen li n-numri huma iktar għoljjin minħabba li diversi mwiet jistgħu jkunu ġew irreġistrati taħt kundizzjonijiet oħra speċjalment fil-bidu tal-pandemija. L-Associated Press innotat li l-ewwel miljun persuna mietu fi tmien xhur filwaqt li f'erba' xhur mietu miljun persuna oħra. Fil-gżejjer Maltin illum ġew irreġistrati, 193 każ ġdid tal-Covid-19 filwaqt li fiequ 143 persuna. 193 każ ġdid ta' Covid-19; imħabbra mewt oħra